રશિયા સાચા અર્થમાં મહાસત્તા રહી નથી, પણ મહાસત્તાનો કેફ હજી છે. અમેરિકા સામે ટક્કર લેવા માટે પુતીનની નીતિઓનું સમર્થન રશિયામાં વ્યાપક પ્રમાણમાં છે. એ રીતે વાજબી ચૂંટણી થાય તો પણ કદાચ પુતીન જીતી જાય, પણ 2012માં વિપક્ષે ભેગા થઈને વિરોધ કર્યો હતો અને મોસ્કોની શેરીઓમાં પ્રદર્શનો પણ થાય હતા. તેથી પુતીન કોઈ જોખમ લેવા માગતા નહોતા.જોકે અમેરિકાની સામે ટક્કર આપવી એ એક વાત છે અને અર્થતંત્ર મંદ પડ્યું છે તેના કારણે સ્થાનિક ધોરણે ઊભી થયેલી મુશ્કેલીઓ સંભાળવી બીજી વાત છે. ચોથી ટર્મમાં પુતીન સામે મુખ્ય ચેલેન્જ અર્થતંત્રને દોડતું કરવાનો અને વર્ષોથી તૂટી ગયેલા શિક્ષણ અને આરોગ્યના માળખાને ઠીક કરવાનો છે. સમય નથી મળ્યો એવું બહાનું તેમની પાસે નથી, કેમ કે બે દાયકાથી તેઓ સત્તા પર છે.